VERLATE OM TE VERLOS
Op DONDERDAG 5 Mei is dit weer Hemelvaart en herdenk ons Christus se opvaar na die hemel ná sy kruisiging en opstanding. Vir ons beteken Hemelvaart die terugkeer van Jesus na Vader in die hemel. Lees gerus die Lukas-evangelie asook Handelinge waar die gebeure vertel word hoe Jesus ná die Opstanding verskeie kere aan sy apostels en volgelinge verskyn het, en ná veertig dae na die hemel opvaar terwyl sy volgelinge toekyk hoe Hy in die wolke onsigbaar word.
Dat Hemelvaart vir ons as Christene soos 'n Sondag deurgebring moet word, is ongelukkig iets waaroor nie genoeg gepraat word nie. Ons ouer lesers sal onthou dat ons wel vroeër jare hierdie dag as 'n Christelike dag deurgebring het. Dit is tyd dat ons weer ons besighede sluit en aan ons Vader die dank en eer vir hierdie groot gebeure bring. Kom ons bring Hemelvaart hierdie jaar só deur dat ons voorbeeld vir die talle ongelowiges daar buite as hoeksteen van die Christelike geloof vas en duidelik staan.
'n Tyd gelede het die volgende beriggie in 'n koerant verskyn:
DIE DRAMA VAN ALLEENWEES
MONZA (Italië) – 'n Vrou van hier is sewe jaar gelede – toe sy 47 was – laas lewend gesien, waarna sy glo van haar familie vervreem is en na 'n ander stad getrek het. Sy is as vermis aangemeld. Maar toe haar man en dogter 'n hofbevel kry om haar woonstel te deursoek vir 'n moontlike verkooptransaksie, is haar oorblyfsels in haar bed gevind. Omdat nooit oopgemaak is as iemand haar deurklokkie lui nie, het haar familie geglo sy het getrek.
Met Hemelvaart toe die Heilige Gees uitgestort is, is ons almal deur die Goddelike 'Ons' as 'ons' in 'n nuwe samelewing saamgebind en herskep. Daarom móét ons nou protesteer teen elke vorm van verlatenheid in die kerk en in die samelewing, teen elke vorm van die verskeuring van hierdie 'ons'. Niemand mag ooit weer eensaam in 'n kerk sit nie. Niemand mag sewe jaar dood in 'n bed lê nie.
Niemand. Ons mag dit eenvoudig nie meer toelaat nie!